b'\n_START_ARTICLE_\nForssan yhteislyseo\n_START_PARAGRAPH_\nForssan yhteislyseo on Forssan kaupungissa toimiva Forssan seutukunnan ainoa lukio. Oppilaitos on Suomen ensimm\xc3\xa4inen maaseudulle perustettu oppikoulu. Yhteislyseo on perustettu vuonna 1899 ja keisarillisen senaatin toimiluvan se sai tammikuussa 1900. Vuonna 2009 Forssan yhteislyseo vietti 110-vuotisjuhlia._NEWLINE_Vuonna 1948 oppikoulusta tuli valtion oppilaitos, ja samalla se otti k\xc3\xa4ytt\xc3\xb6\xc3\xb6n nimen Forssan yhteislyseo. Lukion nimi ehti muuttua pariin otteeseen, mutta yhteislyseon vanha nimi otettiin uudelleen k\xc3\xa4ytt\xc3\xb6\xc3\xb6n vuonna 1998 silloisten Linikkalan lukion ja Kuhalan lukion yhdistymisen my\xc3\xb6t\xc3\xa4._NEWLINE_Lyseota hallinnoi seutukunnallinen johtokunta. Sopimuskuntia ovat Forssa, Humppila, Jokioinen ja Tammela. Lyseossa on oppilaita my\xc3\xb6s Yp\xc3\xa4j\xc3\xa4lt\xc3\xa4, josta monet k\xc3\xa4yv\xc3\xa4t kuitenkin Loimaan lukiota. Lyseolla suorittaa kaksois- ja kolmoistutkintoa Yp\xc3\xa4j\xc3\xa4n Hevosopiston ja Forssan ammatti-instituutin opiskelijoita. Lukiossa toimii Urheiluakatemia ja Kuvataide- ja muotoilulinja. Lukiolla on 2000-luvun alussa monia kansainv\xc3\xa4lisi\xc3\xa4 yhteisty\xc3\xb6tahoja, esimerkiksi Saksassa ja Keniassa.  _NEWLINE_Lukion rehtorina on toiminut kev\xc3\xa4\xc3\xa4st\xc3\xa4 2001 alkaen FT Simo Veistola. Lukiosta valmistuneita ylioppilaita ovat muun muassa s\xc3\xa4velt\xc3\xa4j\xc3\xa4 Kalevi Aho ja 2010-luvulla ministerin\xc3\xa4 toiminut Sanni Grahn-Laasonen.\n_START_SECTION_\nKoulurakennus\n_START_PARAGRAPH_\nAluksi lyseo toimi v\xc3\xa4liaikaistiloissa, kunnes se vuonna 1906 sai ensimm\xc3\xa4isen oman toimitalonsa, jonka on suunnitellut arkkitehti Yrj\xc3\xb6 Sadeniemi. Jugend-osana tunnettuun rakennukseen Sadeniemi suunnitteli samaan tyyliin laajennusosan, joka valmistui 1923. Ensimm\xc3\xa4inen rakennus oli alun perin suunniteltu kokonaan hirsiseksi, mutta keskustelujen perusteella alakerroksen materiaaliksi p\xc3\xa4\xc3\xa4tettiin tiiliSis\xc3\xa4osissa oli v\xc3\xa4reiksi alun perin valittu tummahkoja ajan henkisi\xc3\xa4 v\xc3\xa4rej\xc3\xa4, punaista, ruskeaa ja vihre\xc3\xa4\xc3\xa4, mutta vuonna 1928 kaikki peitettiin vaalealla maalilla._NEWLINE_Arkkitehti Einari Wennervirran suunnittelema lyseorakennuksen kivinen funkkis-osa rakennettiin jugend-osan jatkoksi vuonna 1958. Rakennuksiin tehtiin peruskorjaus vuosina 2010\xe2\x80\x932011, jonka j\xc3\xa4lkeen sek\xc3\xa4 jugend- ett\xc3\xa4 funkkis-osat ovat olleet lukion k\xc3\xa4yt\xc3\xb6ss\xc3\xa4. Ennen peruskorjausta jugend-osassa toimi Linikkalan ala-aste.'